作者:徐彥伯
標題:比干墓
內容:大位天下寶，維賢國之鎮。殷道微而在，受辛纂頹胤。山鳴鬼又哭，地裂川亦震。媟黷皆佞諛，虔劉盡英雋。孤卿帝叔父，特進貞而順。玉床逾皓潔，銅柱方歊焮。奉國曆三朝，觀竅明一瞬。季代倡狂主，蓄怒提白刃。之子彌忠讜，憤然更勇進。撫膺誓隕越，知死故不吝。已矣竟剖心，哲婦亦同殉。驪龍暴雙骨，太嶽摧孤仞。周發次商郊，冤骸悲莫殣。鋒劍剿遺孽，報復一何迅。駐罕歌淑靈，命徒封旅櫬。自爾銜幽酷，于嗟流景駿。丘墳被宿莽，壇戺緣飛磷。貞觀戒北征，維皇念忠信。荒墳護草木，刻桷吹煨燼。代遠恩更崇，身頹名益振。帝詞書樂石，國饌羅芳釁。偉哉烈士圖，奇英千古徇。